Преюдициално запитване от Krajský soud v Brně (Чехия), постъпило на 29 февруари 2024 г. — OSA — Ochranný svaz autorský pro práva k dílům hudebním, z.s./Úřad pro ochranu hospodářské soutěže
(Дело C-161/24, OSA)
Език на производството: чешки
Запитваща юрисдикция
Krajský soud v Brně
Страни в главното производство
Жалбоподател: OSA — Ochranný svaz autorský pro práva k dílům hudebním, z.s.
Ответник: Úřad pro ochranu hospodářské soutěže
Преюдициални въпроси
Може ли член 102, буква а) от Договора за функционирането на Европейския съюз да се тълкува в смисъл, че злоупотреба с господстващо положение по смисъла на този член е поведението на организация за колективно управление на авторски права, която има фактически монопол в държавата членка и прилага по отношение на операторите на местата за настаняване цени за получаването на лицензи за предоставяне на достъп до защитени с авторско право произведения чрез радио- и телевизионните приемници, поставени в стаите, предназначени за частно настаняване на гости, без при определянето на тези цени да отчита действителната заетост на отделните стаи на съответните места за настаняване?
Ако отговорът на първия преюдициален въпрос е утвърдителен, трябва ли такава практика да се преценява от гледна точка на а) прилагането на нелоялни условия за търговия, или б) прилагането на прекомерни цени?
–    Ако правилният критерий е прилагането на нелоялни условия за търговия, каква е конкретната проверка, по която трябва да се преценява той?
–    Ако правилният критерий е прилагането на прекомерни цени, каква е конкретната проверка, по която трябва да се преценява той — досегашната проверка съгласно решение United Brands, или някакъв неин изменен вариант?
За да се докаже нарушение на член 102, буква а) от Договора за функционирането на Европейския съюз във връзка с описаното в първия въпрос поведение, трябва ли да се докажат действителни или потенциални отрицателни последици за конкуренцията (включително въздействие върху благосъстоянието на потребителите и експлоататорски последици от поведението на предприятието с господстващо положение)?
За да се докаже нарушение на член 102, буква а) от Договора за функционирането на Европейския съюз във връзка с описаното в първия въпрос поведение, трябва ли да се докаже съществено влияние на това поведение върху търговията между държавите — членки на Съюза, или е достатъчно обосновано предположение, че то може да има такова въздействие, без да е необходимо да се изследва действителната му степен?
____________